**Élet a diszlexia árnyékában**

**(1. rész)**

Az új tanév idén szeptemberben is több ezer lelkes, mosolygó tanuló számára tárja ki az iskolák kapuit. A tanévnyitón sok boldog gyereket láthatunk, hisz örülnek az osztálytársaknak, a tanító néninek, a következő osztály kihívásainak. Vannak tanulók, akik már tudják, hogy gond nélkül teljesítenek majd az iskolában, és ezeket a gyerekeket cseppet sem zavarja, hogy meg kell felelniük a szülő, a tanító és a tanterv által felállított “elvárásoknak”, hisz tudják: képesek rá. Csakúgy, mint tavaly. Vagy mint azelőtt. Sőt abban is biztosak, hogy nagyon jó minősítéssel fogják zárni ezt a tanévet is. Csakúgy, mint az előzőt. Ezek a tanulók nagy önbizalommal, pozitív és reális önértékeléssel rendelkeznek. Hisz ők a „nagyon jók”. Ők azok, akik minden nap ugyanolyan lendülettel képesek dolgozni, játszani és nevetni, mint az első iskolai napon.

Aztán ott van a másik tábor, akik a tanévnyitón még nagyokat nevetnek, de a lelkük mélyén szorongnak. Kérdésekre keresnek válaszokat: Vajon a következő tanévzárón rám is büszke lehet anyu? Megtanulok végre olvasni és számolni? Engem is megdicsér a tanci? Több, hasonló kérdés fogalmazódhat meg bennük, és úgy tűnhet számukra, hogy a saját és környezetük elvárásai túlzóak. Szorongnak, és az elérhetetlennek tűnő célok miatt pedig folyamatos kudarcélményben lehet részük. Ez végül a negatív énkép és a negatív önértékelés kialakulását eredményezheti.

Ezeknél a tanulóknál már az első tanítási hetekben megfigyelhetjük, hogy csökken a lelkesedésük, álmosak, fáradékonyak, nem szeretnének kimenni szünetre, a játék sem motiválja őket. Ezekre a tanulókra ajánlatos kiemelt figyelmet fordítani, ugyanis több tényező is befolyásolhatja állapotukat: egészségügyi problémák, szociális hattér, a szülővel vagy tanítóval vagy osztálytársakkal kialakított kapcsolat (kiközösítés, bullying stb.), személyiségtípus és tanulási zavar. Pszichológus vagy fejlesztő pedagógus hiányában a tanítóra hárul az a feledat, hogy feltérképezze a probléma okát. Beavatkozni viszont leghatékonyabban az osztálytársakkal kialakított kapcsolat ápolásában és a tanulási zavar kiküszöbölésében tud.

Jelen cikkben az egyik leggyakoribb tanulási zavart, a diszlexiát szeretnénk bemutatni.

A **diszlexia** olvasási rendellenesség, amely abban mutatkozik meg, hogy a tanuló vagy felnőtt olvasási képessége jelentősen elmarad az életkora és intelligenciája alapján elvárható szinttől. Fontos megjegyezni, hogy a diszlexia nem betegség, hanem a gondolkodás, az észlelés és tanulás egy más formája. Az információfeldolgozás mássága révén a diszlexiás gyermekek bizonyos tantárgyakban sokkal tehetségesebbek, kreatívabbak, mint társaik. Képzeletük, fantáziaviláguk gazdag, érdeklődően, intuitív módon fordulnak a világ érdekességei felé.

A diszlexia lehet organikus eredetű vagy szerzett. Az organikus eredetű diszlexiáért az örökeletes okok vagy a szülés során bekövetkezett apró károsodások következményei a felelősek. A szerzett diszlexiát a lelki okok vagy a környezeti tényezők okozzák. Szerzett diszlexiát okozhat például az olvasástanítás során elkövetett módszertani hiba is.

*A diszlexia felismerése*

A diszlexiás gyermek kevesebbnek érezheti magát osztálytársainál, ugyanis képtelen megérteni azokat az utasításokat, amelyek társainak egyszerűnek tűnnek. Betűtévesztést, betűkihagyást, betűcserét betoldást figyelhetünk meg az olvasás során, de gyakran fordítja meg a betűsorrendet is. A diszlexia jellemző kísérője a helytelen, csúnya vagy olvashatatlan írás. Gyakran kihagy vagy betold betűket. Az egybe- és különírással csak nehezen vagy egyáltalán nem tud megbirkózni. Gyakran észrevehető a beszédhiba és a szegényes szókincs. A ritmusérzék, a mozgáskoordináció általában fejletlen, jellemző a rossz tájékozódás, az irányok tévesztése.

Természetes nem feltétlenül minden tünet jelentkezik együttesen, illetve ezek súlyossága is változik gyermek és gyermek között.

*Mit tehet a tanító?*

Segíthet. Segíthet türelemmel, dicsérettel, biztatással, játékkal (A következő lapszámban több játékot mutatunk be, fejlesztési részterületek szerint.). Segíthet azzal, hogy elfogadja tanulóját olyannak, amilyen. Segíthet felfedezni azokat a területeket, amelyekben a diszlexiás tanuló jobban teljesít, mint társai. Itt emelje ki! Itt támogassa, hogy képességeit kibontakoztathassa!

**.............................................**

Simon András magyar grafikusművész gondolatával kívánunk minden kedves kollégának megvalósításokban, vidám pillanatokban gazdag napokat és sok egészséget a 2017-2018-as tanévben:

*„Kérlek, fogadj el olyannak, amilyen vagyok, s akkor egyre jobb leszek!”*

*Szerzők:*

*Bokor Attila*

*Dragomér Katalin*

*Forrás:*

Dudáné Driszkó Adrienn: *Útmutató a Varázsbetű Programcslád használatához.* Varázsbetű Programfejlesztő műhely, Balatonfüred

Bartók Erika, Kazal Kolos: *Diszlexia otthon.* Tradeorg Nyomda, Balatonfűző